《送梵才上人归天台》
宋代·吴育

几年瓶钵帝城栖，看尽尘劳息尽机。
诗妙偶因馀力到，名高却与本心违。
云深路入千山去，岁晚身携一锡归。
林下应逢旧猿鹤，得无惊见紫檀衣。

作者简介：（1004—1058）建州浦城人，字春卿。吴待问子。仁宗天圣五年进士。历知临安、诸暨等县。景祐元年举贤良方正，迁通判苏州。还知太常礼院，奏定《太常新礼庆历祀仪》。庆历五年拜右谏议大夫、枢密副使，改参知政事，遇事敢言。出知数州府，所至作条教，简疏易行而不可犯。累进资政殿大学士，判尚书都省。官终知河南府。卒谥正肃。